902 TV

Ιστορία

Ο 902 TV ξεκίνησε τη λειτουργία του για πρώτη φορά τον Απρίλιο του 1990 και αποκλειστικά για 23 ολόκληρα χρόνια ήταν καθαρά τηλεοπτικός σταθμός του ΚΚΕ. Οι πρώτες του εκπομπές πραγματοποιήθηκαν τον Φεβρουάριο του 1991 με τις μεταδόσεις από το 13ο συνέδριο του κόμματος ενώ μετέδιδε το πλήρες πρόγραμμά του από το 1992. Το όνομά του το είχε λάβει από την εκπομπή του ομότιτλου ραδιοφωνικού σταθμού.

Πρόγραμμα

Το πρόγραμμα του καναλιού περιελάμβανε δελτία ειδήσεων, ενημερωτικές εκπομπές επικεντρωμένες γύρω από το κόμμα, Ρωσικής και Πολωνικής παραγωγής παιδικά προγράμματα (Μπόλεκ και Λόλεκ), ταινίες ξένης παραγωγής (σχετικά με το έπος του 1940) και τηλεπωλήσεις.

Επίγεια και αναλογικά

Από το ξεκίνημά του, εξέπεμπε στη συχνότητα 61 UHF από τον Υμηττό και ήταν το μοναδικό κανάλι που συνέχισε την αναλογική του εκπομπή (ενώ οι υπόλοιποι σταθμοί διέκοψαν το σήμα τους στις 20 Ιουλίου 2012 και η ΕΡΤ αντίστοιχα στις 17 Αυγούστου) μέχρι τις 10 Σεπτεμβρίου 2012 όπου διεκόπη η λειτουργία του λόγω οικονομικών προβλημάτων. Όμως στις 8 Ιανουαρίου 2013, εξαιτίας πιέσεων ότι θα του αφαιρεθεί η άδεια πανελλαδικής εμβέλειας, ο σταθμός επαναλειτούργησε μέσω του δορυφόρου Hellas Sat 39E σε όλη την Ελλάδα.
Μετά από ένα μήνα, τρεις εβδομάδες και μία ημέρα (2 Μαρτίου) το πρόγραμμα του ξεκίνησε να προβάλλεται μέσω της Digea στις περιοχές που έβλεπαν μόνο ψηφιακό σήμα και αναλογικά στα κέντρα εκπομπής όπου δεν έχουν έως σήμερα ψηφιακό σήμα. Παράλληλα, εξέπεμπε και από την Πάρνηθα στη συχνότητα 28 UHF μέχρι την 1η Αυγούστου 2014, όταν άλλαξαν οι πομποί από αναλογικοί σε ψηφιακοί, ενώ ο σταθμός είχε ήδη μετεξελιχθεί στο Epsilon TV.

Δορυφορικά

Εξέπεμπε αναλογικά σε πολλές περιοχές της Ελλάδας και ελεύθερα δορυφορικά μέσω τoυ HotBird 3 (ιδιοκτησία της γαλλικής Eutelsat) και του Hellas Sat 39E.

Ιδιοκτησία

Το κανάλι έχει αλλάξει αρκετές φορές ιδιοκτησία στην ιστορία του. Ωστόσο, ο φορέας που διαχειρίζεται το κανάλι έως σήμερα είναι η Ραδιοτηλεοπτική Α.Ε. η οποία συστάθηκε στις 20 Μαρτίου 1989 με τον διακριτικό τίτλο 902 Αριστερά στα FM και αποτελεί μετατροπή της Ν. Σταφυλίδης - Α. Καρτερός Ο.Ε. Στο πρώτο διοικητικό συμβούλιο της εταιρείας, συμμετείχε ο Παύλος Τσίμας ως μέλος. Το 1993, χορηγείται άδεια ίδρυσης και λειτουργίας τηλεοπτικού σταθμού τοπικής εμβέλειας στην περιοχή της Αττικής και παροχή ειδικής αδείας τεχνικής δικτύωσης για να μεταδοθεί πανελλαδικά, και έχει αριθμό πρωτοκόλλου 22414/E3/2992. Κατά τα έτη 2001 και 2007, τροποποιήθηκε το καταστατικό, ενώ από τον Απρίλιο του 2008, το σύνολο των μετοχών του φορέα κατέχει το ΚΚΕ. Λίγους μήνες μετά, τροποποιήθηκε το καταστατικό με επέκταση των δραστηριοτήτων.

Εξαγορά και κλείσιμο

Στις 31 Ιουλίου του 2013, ο ραδιοτηλεοπτικός 902 πουλήθηκε στην κυπριακή A-Orizon Media Ltd. με έδρα την Λεμεσό, με τον όρο ότι ο αγοραστής δεν θα μεταβίβαζε με κανέναν τρόπο την εταιρεία σε οποιοδήποτε πολιτικό κόμμα, με τους σταθμούς να μετονομάζονται σε Epsilon TV και E-Radio αντίστοιχα. Ωστόσο, ο δεύτερος πουλήθηκε πέντε μήνες αργότερα στην Παρά Ένα Εκδόσεις-Υπηρεσίες Διαδικτύου Μονοπρόσωπη Ε.Π.Ε. για το στήσιμο του Παραπολιτικά 90.1 FM. Εκείνη την περίοδο, μεταβλήθηκε ο διακριτικός τίτλος του φορέα σε E-Radio TV ενώ το κανάλι μεταφέρθηκε στο Μαρούσι. Ωστόσο και ο πρώτος σταθμός πωλήθηκε τέσσερα χρόνια αργότερα στην κυπριακή Dimera Media Investments Ltd. συμφερόντων του επιχειρηματία Ιβάν Σαββίδη με έδρα τη Λάρνακα και ένα χρόνο μετά, στις 24 Οκτωβρίου 2018 το Epsilon TV αντικαταστάθηκε από το Open TV.